Document ID: 32013R0380

KOMISIJOS ĮGYVENDINIMO REGLAMENTAS (ES) Nr. 380/2013
2013 m. balandžio 25 d.
kuriuo iš dalies keičiamos Reglamento (ES) Nr. 1141/2010 nuostatos dėl išsamaus papildomo dokumentų rinkinio pateikimo Tarnybai, kitoms valstybėms narėms ir Komisijai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 19 straipsnį,
kadangi:
(1)
2010 m. gruodžio 7 d. Komisijos reglamente (ES) Nr. 1141/2010, kuriuo nustatomi antrosios grupės veikliųjų medžiagų įrašų Tarybos direktyvos 91/414/EEB I priede galiojimo pratęsimo tvarka ir tų medžiagų sąrašas (2), nurodyta pateikti papildomo dokumentų rinkinio santrauką, atnaujinus įtraukiant ataskaitą rengiančios valstybės narės paprašytą papildomą informaciją, kurią turi pateikti pareiškėjas Europos maisto saugos tarnybai (toliau - Tarnyba), kitoms valstybėms narėms ir, paprašius, Komisijai, kai Komisijai teikiama įrašo galiojimo pratęsimo vertinimo ataskaita;
(2)
kaip rodo patirtis, didžiąją daugumą dokumentų rinkinių dėl įrašo galiojimo patvirtinimo arba pratęsimo vertina Tarnyba. Kad Tarnyba galėtų pateikti savo išvadą dėl viso rizikos vertinimo arba dėl konkrečių punktų, vis dėlto būtina pateikti jai ne tik papildomo dokumentų rinkinio santrauką, bet ir išsamų papildomą dokumentų rinkinį. Išsamus papildomas dokumentų rinkinys taip pat turėtų būti pateikiamas valstybėms narėms. Komisija turėtų turėti galimybę paprašyti pateikti jai išsamų papildomą dokumentų rinkinį;
(3)
todėl Reglamentas (ES) Nr. 1141/2010 turėtų būti atitinkamai iš dalies pakeistas;
(4)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 1141/2010 pakeitimai
Reglamento (ES) Nr. 1141/2010 14 straipsnio 6 dalyje įterpiama tokia pastraipa:
„Be to, ataskaitą rengianti valstybė narė paprašo pareiškėjo pateikti išsamų papildomą dokumentų rinkinį Tarnybai, kitoms valstybėms narėms ir, paprašius, Komisijai“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 25 d.

Labels: 3
15
6